༄༅། །རྒྱལ་སྲས་ཀུན་གྱི་འཇུག་ངོགས་ཐེག་ཆེན་སྤྱི་བྱེ་བྲག་ལ་འཇུག་ཚུལ་ཟབ་དོན་སྒྲོན་མེ་བཞུགས་སོ།། བླ་མ་དང་མགོན་པོ་འཇམ་པའི་དབྱངས་ལ་གུས་པས་ཕྱག་འཚལ་ལོ། །དེ་ལ་འདིར་བདག་ཅག་གི་སྟོན་པའི་བསྟན་པ་རིན་པོ་ཆེ་འདི་གངས་ལྗོངས་འདིར་གདུལ་བྱའི་སེམས་ཅན་སྤྱིའི་བསོད་ནམས་ལས་རྒྱལ་དང་རྒྱལ་སྲས་ཀྱི་རྣམ་པར་སྤྲུལ་པ་རྒྱལ་བཙུན་བློན་འབངས་བྱང་སེམས་དུ་མས་མཁས་ཤིང་གྲུབ་པའི་དབང་ཕྱུག་མང་པོའི་ཞབས་པད་བརྟན་ཅིང་དོན་ཡོད་རྣམ་བཞིའི་མཉེས་པ་གསུམ་གྱི་སྒོ་ནས་མཆོད་ཅིང་ཕུ་དུད་མཛད་དེ་གསུང་གི་གསང་བ་བཟུང་བས་ལུང་རྟོགས་བསྟན་པ་རིན་པོ་ཆེ་དབུ་བརྙེས། སྲོལ་བཏོད། དར་ཞིང་རྒྱས་པར་མཛད་པ་སྔ་དར་ཕྱི་དར་གཉིས་སུ་བཞེད་པའི་ཕྱི་དར་ལོ་ཆེན་རྣམས་ཀྱི་ནང་ནས་འབྲོག་མི། བ་རི། གཉན། མལ་ལ་སོགས་པའི་བཀའ་སྲོལ་འཛིན་པ་འཁོན་སྟོན་དཀོན་མཆོག་རྒྱལ་པོ་དང་། དེའི་སྲས་རྗེ་བཙུན་ས་སྐྱ་པ་ཆེན་པོ་ཀུན་དགའ་སྙིང་པོའི་སྲས་བར་པ་གཉིས་དང་སྐུའི་དབོན་ས་སྐྱ་པཎ་ཆེན་དང་། འཕགས་པ་རིན་པོ་ཆེ་སྟེ་ཞལ་རྣམ་པ་ལྔ་ནི་བཀའི་དགོངས་པ་རང་དབང་དུ་འགྲེལ་ནུས་པའི་བདག་ཉིད་ཆེན་པོར་གྱུར་པའི་བཀའ་སྲོལ་འདི་ལ་ས་ལུགས་ཞེས་ཡོངས་སུ་གྲགས་ཤིང་རྒྱ་བོད་མཁས་གྲུབ་གཟུ་བོར་གནས་པ་ཀུན་གྱིས་བསྟོད་བཀུར་བསྔགས་པ་མཛད་པའི་སྐོར་ལས་འདིར་སྐབས་སུ་བབས་པ་ནི། རྗེ་བཙུན་འཇམ་པའི་དབྱངས་ཀྱིས་རྗེ་ས་སྐྱ་པ་ཆེན་པོ་ཀུན་དགའ་སྙིང་པོ་ལ་དངོས་སུ་གནང་བའི་ཐེག་ཆེན་ལམ་རིམ་ཚང་མ་ཚིགས་བཅད་ཤླཽ་ཀ་གཅིག་གིས་སྟོན་ནུས་པ་ཞེན་པ་བཞི་བྲལ་དང་། འཇམ་མགོན་ས་སྐྱ་པཎྜི་ཏ་ཀུན་དགའ་རྒྱལ་མཚན་དཔལ་བཟང་པོས་སྒོམ་ཆེན་སྤྲིངས་ཡིག་གཉིས་ལྷན་ཅིག་པའི་འགྲེལ་པ་ཚིག་ཉུང་གོ་བདེ་དགོས་ཞེས་ས་མཐའི་སྤོང་བ་པ་ཞིག་ནས་བསྐུལ་བ་ལྟར་འདྲི་བ་ལ། ཐོག་མར་ཞེན་པ་བཞི་བྲལ་སོགས། སྒོམ་པ་པོ་དེའི་རྣམ་དབྱེ་ཤེས་པའི་ཕྱིར། སྒོམ་ཆེན་སྤྲིངས་ཡིག་གི་དགོངས་པ་སྨོས་ན། རབ་གསུམ། འབྲིང་གསུམ། མཐའ་གསུམ་དུ་དབྱེ་བ་མཛད་འདུག་པ་ལས་འདིར་དགོས་པའི་དབང་གིས་དམན་འབྲིང་རབ་ཏུ་དབྱེ་བ་བཤད་ན། དང་པོ་ནི། བསྟན་པ་རིན་པོ་ཆེའི་སྒོར་ཞུགས་ཁུལ་བྱས་ཀྱང་དམ་པའི་མགོན་གྱིས་མ་བཟུང་བས་ཞི་གནས་སོགས་དང་ལྡན་ཡང་གཏི་མུག་གི་དབང་དུ་སོང་བས་འཕྱི་བ་ཚང་ཉལ་གྱི་སྒོམ་ཆེན་དང་། དད་པ་དང་དགེ་ལ་འདུན་པའི་སེམས་མེད་ཀྱང་གཞན་མོས་པ་དང་། རང་ལས་ལྷག་པར་འགྲན་ཅིང་འདོད་ཡོན་དོན་གཉེར་ཅན་ནི་གཅན་གཟན་རི་ཉལ་གྱི་སྒོམ་ཆེན་དང་། མན་ངག་འདྲ་མིན་སྣ་ཚོགས་ཀྱིས་གཟུགས་མེད་གདུག་པ་ཅན་གྱིས་བསྟན་པའི་མངོན་ཤེས་རྫུ་འཕྲུལ་ཕན་བྱེད་ལྟར་སྣང་ཅན་གྱིས་འགྲོ་བ་རྣམས་རྨོངས་སུ་བཅུག་ནས་རྙེད་པ་དོན་གཉེར་ཅན་ནི་ཝ་འདྲ་གྲོང་སྟོང་འགྲིམ་པའི་སྒོམ་ཆེན་ཡིན་པར་གསུངས་པས་དམན་པ་གསུམ་པོ་འདི་སྤང་བར་བྱའོ། །གཉིས་པ་ནི། མདོ་སྔགས་ཀྱི་དོན་མང་དུ་མི་ཤེས་ཀྱང་སྨིན་བྱེད་ཀྱི་དབང་ཞུས་པའི་བླ་མ་དམ་པ་སྤྱི་བོའི་གཙུག་ཏུ་དད་པས་སྒོམ་ཞིང་མོས་གུས་སོགས་བཅོས་མིན་ཡོད་པ་ནི་ཐར་པའི་ལམ་སྣ་ཟིན་པའི་སྒོམ་ཆེན་དང་། ལྟ་བ་ཀློང་དུ་མ་གྱུར་ཡང་རང་གིས་སྨིན་གྲོལ་རྣམ་དག་ཐོབ་ནས་ལག་ལེན་འཁྲུལ་མེད་ཀྱིས་གཞན་ཤི་གསོན་ལ་བརྩེ་སེམས་ཕན་འདོགས་ཅན་ནི། གཞན་ཕན་ཡིད་བཞིན་ནོར་བུའི་སྒོམ་ཆེན་དང་། ལམ་ལ་འབད་པ་ལྷུར་ལེན་རང་མ་འགྲུབ་ཀྱང་དམ་ཚིག་དང་སྡོམ་པར་ལྡན་པ་ནི་སྲིད་པ་མྱུར་སྒྲོལ་གྱི་སྒོམ་ཆེན་དུ་གསུངས་པས་ཚུལ་དེ་དག་གང་རུང་ལ་བསླབ་པར་བྱའོ། །གསུམ་པ་ནི། མཐའ་བཞི་སྤྲོས་བྲལ་ལྟ་བར་རང་གདེང་ཐོབ་ཅིང་། བསྐྱེད་རྫོགས་ཟབ་མོའི་ཏིང་འཛིན་ཀློང་དུ་གྱུར་ལ། རྒྱལ་བའི་བསྟན་དང་མི་འགལ་བའི་སྤྱོད་པ་ཅན་ནི་སེང་གེ་གངས་ལ་གནས་པའི་སྒོམ་ཆེན་དང་། འགྲོ་ཀུན་སྡུག་བསྔལ་ལས་སྒྲོལ་བའི་གོ་ཆ་དང་ལྡན་ཞིང་། ཕྱག་མཆོད་བསྐོར་བ་སོགས་བསོད་ནམས་ཀྱི་ཚོགས་དང་སྟོང་ཉིད་ཟབ་མོའི་དོན་ལས་མི་གཡོ་བར་སོ་སོའི་གནས་ལུགས་ཤེས་པའི་རྣམ་དབྱེ་ཅན་ནི་དཔའ་བོ་གཡུལ་དུ་ཞུགས་པའི་སྒོམ་ཆེན་དང་། ལྷག་པ་ཚུལ་ཁྲིམས་ཀྱི་བསླབ་པ། ལྷག་པ་ཏིང་ངེ་འཛིན་གྱི་བསླབ་པ། ལྷག་པ་ཤེས་རབ་ཀྱི་བསླབ་པ་དང་ལྡན་ཞིང་བསྡུ་དངོས་བཞི་དང་། ཕྱིན་དྲུག་ཅན་ནི་བསྡུ་བས་གཞན་དོན་སྒོམ་ཆེན་དུ་གསུངས་པས་འདི་འདྲ་གང་རུང་ཨེ་འོང་སྙམ་པའི་འདུན་པ་བྱེད་པ་ནི་ཤིན་ཏུ་གལ་ཆེ་བ་ཡིན་ནོ། །དེ་ལྟར་ལམ་ཉམས་སུ་ལེན་པའི་གང་ཟག་གི་རིགས་བཤད་ནས། བླང་བྱའི་ལམ་ལ་ཚུལ་ཤིན་ཏུ་མང་ཡང་དོན་གྱི་སྙིང་པོ་སངས་རྒྱས་ཀྱི་ལམ་པོ་ཆེ་ཐེག་ཆེན་མཐའ་དག་དྲིལ་བའི་མན་ངག་ཞེན་པ་བཞི་བྲལ་འགྲེལ་པའི་སྟོན་བྱེད་ཉུང་ངུ་ནི། ཀུན་མཁྱེན་ཆོས་ཀྱི་རྒྱལ་པོ་བསོད་ནམས་སེང་གེའི་གསུངས་ལས། དམ་ཆོས་སྒྲུབ་པའི་ལུས་རྟེན་རྙེད་དཀའ་ཞིང་། །མི་རྟག་མྱུར་དུ་འཇིག་པའི་རང་བཞིན་དུ། །ལེགས་པར་རྟོགས་ནས་དགེ་སྡིག་བླང་དོར་ལ། །གཟོབ་པ་ལྷུར་ལེན་རིམ་པ་དང་པོའོ། །འཁོར་བའི་རྒྱ་མཚོར་མཐའ་མེད་འགྲོ་བ་རྣམས། །སྡུག་བསྔལ་ཆུ་སྲིན་ཁ་རུ་ཆུད་མཐོང་ནས། །མྱང་འདས་ཐར་པའི་སྐམ་ས་དོན་གཉེར་བའི། །ངེས་འབྱུང་བསྐྱེད་པ་རིམ་པ་གཉིས་པའོ། །མཁའ་མཉམ་འགྲོ་བ་བདག་གི་ཕ་དང་མ། །ཡང་ཡང་བྱས་ཤིང་ཕན་གདགས་དྲིན་དྲན་ནས། །བྱམས་དང་སྙིང་རྗེ་བྱང་ཆུབ་སེམས་མཆོག་གིས། །གཞན་དོན་བསྒྲུབ་པ་རིམ་པ་གསུམ་པའོ། །ཇི་ལྟར་སྣང་བ་འདི་དག་རང་གི་སེམས། །སེམས་ཉིད་རྒྱུ་རྐྱེན་ཚོགས་ཙམ་སྒྱུ་མ་བཞིན། །སྒྱུ་མ་སྤྲོས་དང་བྲལ་བར་རྟོགས་གྱུར་ནས། །གནས་ལུགས་བསྒོམ་པ་རིམ་པ་བཞི་པའོ། །ཞེས་གསུངས་པ་ལྟར། དང་པོ་ནི། རྩ་བ་ལས། ཚེ་འདི་ལ་ཞེན་ན་ཆོས་པ་མིན། །ཞེས་པས་བསྟན་ཏེ། དེ་ལ་ཚེ་འདི་བློས་ཐོང་བ་ལ་དལ་འབྱོར་རྙེད་དཀའ། འཆི་བ་མི་རྟག་པ་དགེ་སྡིག་བླང་དོར་ཤེས་པ་ཞིག་དགོས་པས་དེ་དག་ལ་ཐོས་བསམ་གལ་ཆེ། གཉིས་པ་ནི། འཁོར་བ་ལ་ཞེན་ན་ངེས་འབྱུང་མིན། །ཞེས་པས་བསྟན་ཏེ། འཁོར་བ་མཐོ་དམའ་གང་དུ་གནས་ཀྱང་དངོས་བརྒྱུད་སྡུག་བསྔལ་ལས་མ་འདས་ཏེ། དངོས་ནི་དམྱལ་བ་ཡི་དྭགས་དུད་འགྲོའི་སྡུག་བསྔལ་རྣམས་ཡིན། བརྒྱུད་ནི་མི་ལྷ་མིན་ལྷའི་སྡུག་བསྔལ་རྣམས་ཡིན་པས་དེ་དག་ལ་མྱང་འདས་བཞིས་བཅུག་ནས་ཐར་འདོད་ཀྱི་བློ་བཅོས་མིན་བསྐྱེད་པའོ། །གསུམ་པ་ནི། བདག་དོན་ལ་ཞེན་ན་བྱང་སེམས་མིན། །ཞེས་པས་བསྟན་ཏེ། ཁམས་གསུམ་སྡུག་བསྔལ་གྱི་རང་བཞིན་དུ་རིག་ནས། དེ་ལས་རང་ཉིད་ཐར་འདོད་ཀྱི་ཐབས་ལ་འབད་པ་ནི་ཤིན་ཏུ་འཁྲུལ་པ་ཡིན་ཏེ། མཐའ་མེད་སེམས་ཅན་གྱིས་གྲངས་མེད་ཕ་མ་བྱས་པ་རྣམས་ཐབས་ལ་མི་མཁས་པའི་དབང་གིས་རྒྱུ་སྡིག་པ་བསགས་ནས་བདེ་བ་འདོད་ཀྱང་འབྲས་བུ་སྡུག་བསྔལ་མྱོང་བ་རྣམས་བོར། རང་གཅིག་པུ་ཐར་འདོད་ཡོད་ན་ངོ་ཚ་ཁྲེལ་མེད་དྲིན་མི་ཤེས་པ་མ་རབས་ཐ་ཆད་དུ་འགྱུར་པས་རང་ཉིད་ཞི་བདེ་དོན་གཉེར་གྱི་བློ་སྤངས་ནས་སེམས་ཅན་ཕ་མར་ཤེས་པའི་བྱམས་པ། དེ་དག་སྡུག་བསྔལ་དང་བྲལ་འདོད་ཀྱི་སྙིང་རྗེ་བདག་བདེ་སྡུག་འདོད་པ་དང་། མི་འདོད་པ་མཉམ་པས། བདག་གཞན་མཉམ་པ། གཞན་སྡུག་བསྔལ་སེལ་ཆེད་དུ་རང་ཉིད་ཀྱིས་དམྱལ་བའི་སྡུག་བསྔལ་བསྐལ་མང་བཟོད་ཅིང་། བདག་གིས་བསྐལ་པར་བསགས་པའི་བདེ་དགེ་གཞན་ལ་ལྟོས་མེད་དུ་གཏོང་བའི་བདག་གཞན་བརྗེ་བའི་བྱང་སེམས། དེའི་ཆེད་དུ་གཞན་དོན་དུ་རྫོགས་བྱང་ཐོབ་འདོད་སྨོན་སེམས། དེ་མྱུར་དུ་འགྲུབ་ཕྱིར་སྦྱིན་པ་རྣམ་བཞི། སྙན་སྨྲ། དོན་སྤྱོད། དོན་མཐུན་ཏེ་འཇུག་སེམས་གཞན་སྨིན་པའི་ཐབས། སྦྱིན་པ་ཚུལ་ཁྲིམས་བཟོད་པ་བརྩོན་འགྲུས་བསམ་གཏན་ཤེས་རབ་སྟེ་ཕྱིན་དྲུག རང་སྨིན་བྱེད་སོགས་རྒྱལ་སྲས་སྤྱོད་པ་རྒྱ་མཚོར་བསླབ་དགོས་པས་སྤྱོད་འཇུག་སོགས་ལ་ཐོས་བསམ་བྱས་ནས་བྱང་ཆུབ་སེམས་དཔའ་རྣམས་ཀྱི་རྣམ་ཐར་བཟང་པོའི་རྗེས་སུ་འཇུག་པའོ། །བཞི་པ་ནི། འཛིན་པ་བྱུང་ན་ལྟ་བ་མིན། །ཞེས་པས་བསྟན་ཏེ། སྣང་བ་འདི་ཀུན་རང་སེམས་ཐོག་མ་མེད་པ་ནས་དགེ་མི་དགེ་དགེ་སྡིག་གཉིས་ཀ་མིན་པའི་རྟོག་པ་སྣ་ཚོགས་ཀྱིས་བསླད་པའི་སྣང་བའི་འཆར་ཚུལ་དེ་དང་དེ་འདྲ་བྱུང་བ་ཡིན་པས་སྣང་བ་སེམས་ཡིན། སེམས་བག་ཆགས་ཀྱིས་བསླད་པའི་སྒྱུ་མ་ཡིན། སྒྱུ་མ་ཀུན་རྫོབ་ཏུ་རྟེན་འབྲེལ་ཚོགས་པ་ལས་བྱུང་བ་ཡིན། དོན་དམ་པ་དེའི་ངོ་བོ་འདི་ཞེས་བརྗོད་དུ་མེད་པ་ནི་བློ་འདས་ཕྱག་རྒྱ་ཆེན་པོའོ། །དེ་དག་ཀྱང་རིམ་བཞིན་བློ་ཆོས་སུ་འགྲོ་བ། ཆོས་ལམ་དུ་སློང་བ། ལམ་འཁྲུལ་པ་ཞི་བ། འཁྲུལ་སྣང་ཡེ་ཤེས་སུ་འཆར་བ་ཞེས་པའི་ཉམས་ལེན་ནོ། །དེ་ཉིད་ཐེག་པ་ཐུན་མོང་མིན་པ་སྔགས་ཀྱི་ཉམས་ལེན་དང་བསྟུན་ན་བསྐྱེད་རྫོགས་ཟབ་ཁྱད་ཅན་དུ་མ་བཞུགས་མོད། འདིར་རེ་ཞིག་གྲུབ་ཆེན་གཉན་ཚེམ་བུ་ལུགས་ཀྱི་འཕགས་མཆོག་སྤྱན་རས་གཟིགས་ཀྱི་སྨར་ཁྲིད་ལྟར་ན། གང་ཁྲིད། གང་ནས་ཁྲིད། གང་དུ་ཁྲིད་དང་གསུམ་ལས། དང་པོ་ནི། སེམས་རང་བཞིན་གྱིས་འོད་གསལ་བ་དེའོ། །གཉིས་པ་ནི། རིམ་གཉིས་ཡན་ལག་དང་བཅས་པའོ། །གསུམ་པ་ནི། སྐུ་བཞི་ཡེ་ཤེས་ལྔ་ལྡན་དུ་ཁྲིད་དོ། །དེ་ལས་གཉིས་པ་ལ་སྦྱོར་དངོས་རྗེས་གསུམ་ལས་དང་པོ་ལ་བཞི་ཡོད་པའི་དང་པོ་ནི། བསྒོམ་ཁང་དབེན་པར་རྒྱུན་མཆོད་བཞུགས་དྲུང་། བསམ་གཏན་སྟན་ལ། དེའི་སྤྱོད་ལམ་གྱིས་འདུག་སྟེ་སྐྱབས་ཡུལ་མདུན་གྱི་ནམ་མཁར་རིན་ཆེན་ཁྲི་དར་སྣ་ཚོགས་ཀྱི་གདན་པད་ཟླའི་སྟེང་དུ་རྩ་བའི་བླ་མ་རྡོ་རྗེ་འཆང་ངམ་འོད་དཔག་མེད་ཀྱི་རྣམ་པ་ཅན་ལ་རང་གིས་ཐོབ་པའི་སྨར་ཁྲིད་བརྒྱུད་པའི་བླ་མས་བསྐོར་བ། དེའི་མདུན་དུ་ཡི་དམ་ལྷ་ཚོགས། གཡས་སུ་སངས་རྒྱས་ལོངས་སྤྲུལ། རྒྱབ་ཏུ་ཆོས་པོ་ཏི། གཡོན་དུ་དགེ་འདུན་ལོངས་སྤྲུལ། མཐའ་སྐོར་དུ་ཆོས་སྲུང་བཞུགས་པར་མོས། སྐྱབས་འགྲོ་བྱེད་པོ་རང་དང་དགྲ་འདྲེ་ཕ་མ་རིགས་དྲུག སྲིད་པ་བར་དོའི་སེམས་ཅན་ཀུན། རྒྱུ་འཁོར་བའི་སྡུག་བསྔལ་གྱི་འཇིགས་པ། རང་དོན་ཡིད་བྱེད་ཀྱི་འཇིགས་པ། ཐ་མ་སྣང་ཞེན་གྱི་འཇིགས་པ་སྟེ་གསུམ་དང་། སྐྱབས་ཡུལ་གྱི་ཡོན་ཏན་མཐོང་བས་དང་བའི་དད་པ། དེ་ཐོབ་འདོད་ཀྱི་དད་པ། དེ་ལ་བརྟེན་ནས་བྱིན་རླབས་འབྱུང་བའི་ཡིད་ཆེས་ཀྱི་དད་པ་དང་སེམས་ཅན་ལ་བཅོས་མིན་སྙིང་རྗེས་ཀུན་ནས་བསླང་། དུས་སྤང་གཉེན་རོ་གཅིག་བྱང་ཆུབ་སྙིང་པོའི་བར་དུ་སྐྱབས་སུ་འགྲོ་བའི་བསམ་པས། བླ་མ་ལ་འདྲེན་པ། ཡི་དམ་དང་སངས་རྒྱས་ལ་སྟོན་པ། ཆོས་ལ་ལམ་དངོས། དགེ་འདུན་དང་ཆོས་སྲུང་ལ་ཟླ་གྲོགས་ཞུ་བའི་བསམ་པས་རང་གཞན་ཐམས་ཅད་སྒོ་གསུམ་འཇུག་པ་ཆིག་སྒྲིལ་གྱིས་སྐྱབས་འགྲོ་བྱེད་པར་བསམས་ལ་ངག་ཏུ། བདག་དང་འགྲོ་ཀུན་བྱང་ཆུབ་བར། །བླ་མ་ཡི་དམ་མཆོག་གསུམ་དང་། །ཆོས་སྲུང་ཀུན་ལ་སྐྱབས་སུ་མཆི། །མཁྱེན་བརྩེ་ནུས་བྱིན་མྱུར་ཏུ་སྩོལ། །ཞེས་ཉེར་གཅིག་སོགས་བརྗོད། སྐྱབས་ཀུན་ཕྱག་འཚལ་སྐྱབས་བྱིན་རླབས། །བར་ཆད་ཀུན་སྲུངས་ཆོས་མིན་སྤོངས། །བྱམས་སྙིང་བྱང་སེམས་ཞི་ལྷག་གི །ཏིང་འཛིན་ཡང་དག་དོན་རྟོགས་ཤོག །ལན་ཅིག དེ་དག་གི་ཐུགས་ཀའི་འོད་ཀྱིས་བདག་དང་སེམས་ཅན་ཐམས་ཅད་ཀྱི་སྒྲིབ་གཉིས་སྦྱངས། ཚོགས་གཉིས་རྫོགས། སྐུ་གཉིས་མངོན་དུ་གྱུར་ནས་སེམས་ཅན་ཀུན་རང་རང་གི་གནས་སུ་གཤེགས། སྐྱབས་ཡུལ་འོད་དུ་ཞུ་ནས་རང་ལ་ཐིམ་པར་བསམ། འཁོར་བར་སེམས་ཅན་སྡུག་བསྔལ་ཅན་ཀུན་དྲིན་ཅན་ཕ་མར་ཤེས་ཤིང་། དྲིན་ལན་དུ་སངས་རྒྱས་བསྒྲུབ་པའི་ལམ་ཉམས་སུ་བླང་སྙམ་པས། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་འཕགས་པ་སྤྱན་རས་གཟིགས་ཀྱི་ལམ་ཉམས་སུ་བླང་བར་བགྱིའོ། །ལན་གསུམ། གཉིས་པ་ནི། སྤྱི་བོར་པཾ་ལས་པདྨ་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་ལས་རྡོ་རྗེ་དཀར་པོ་རྩེ་ལྔ་པ་ལྟེ་བ་ཧཱུྃ་གིས་མཚན་པ་ལས་འོད་འཕྲོས་འདུས། ཡོངས་སུ་གྱུར་པ་ལས། རྡོ་རྗེ་སེམས་དཔའ་སྐུ་མདོག་དཀར་པོ་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། ཡུམ་རྡོ་རྗེ་སྙེམས་མ་སྐུ་མདོག་དཀར་མོ་གྲི་གུག་དང་ཐོད་པ་འཛིན་པ་དང་མཉམ་པར་སྦྱོར་བ། རུས་པ་དང་རིན་པོ་ཆེས་བརྒྱན་ཞིང་། རྡོ་རྗེའི་སྐྱིལ་ཀྲུང་གིས་བཞུགས་པའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། དེ་ལས་འོད་འཕྲོས་པས་སངས་རྒྱས་བྱང་སེམས་ཐམས་ཅད་རྡོ་རྗེ་སེམས་དཔའ་ཡབ་ཡུམ་གྱི་རྣམ་པར་ཨོཾ་བཛྲ་ས་མཱ་ཛཿ སྤྱི་བོའི་ཡབ་ཡུམ་ལ་ཐིམ། བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་ནད་གདོན་སྦྱང་དུ་གསོལ། ཞེས་གསོལ་བ་བཏབ་པས་དེའི་ཐུགས་ཀའི་ཧཱུྃ་ལས་འོད་འཕྲོས་སེམས་ཅན་གྱི་སྡིག་སྒྲིབ་སྦྱངས། སངས་རྒྱས་བྱང་སེམས་མཆོད། ཐུགས་རྗེ་བྱིན་རླབས་འོད་ཀྱི་རྣམ་པར་སྤྱན་དྲངས་ཧཱུྃ་ལ་ཐིམ་པས་བདུད་རྩིའི་རྒྱུན་སྦྱོར་མཚམས་ནས་བྱུང་བ་སྤྱི་བོ་ནས་ཞུགས་བདག་གི་སྡིག་སྒྲིབ་ནད་གདོན་ཐམས་ཅད་དུད་ཁུ་རྣག་ཁྲག་སྲོག་ཆགས་ཀྱི་རྣམ་པས་ཐོན་ཤུལ་ཐམས་ཅད་བདུད་རྩི་ཁེངས། ཨོཾ་ཤྲཱི་བཛྲ་ཧེ་རུ་ཀ་ས་མཱ་ཡ། མ་ནུ་པཱ་ལ་ཡ། བཛྲ་ཧེ་རུ་ཀ་ཏེ་ནོ་པ། ཏིཥྛ་ཌི་ཌྷོ་མེ་བྷ་བ། སུ་ཏོ་ཥྱོ་མེ་བྷ་བ། ཨ་ནུ་རཀྟོ་མེ་བྷ་བ། སུ་པོ་ཥྱོ་མེ་བྷ་བ། སརྦ་སིདྡྷིམྨེ་པྲ་ཡཙྪ་སརྦ་ཀརྨ་སུ་ཙ་མེ། ཙིཏྟཾ་ཤྲེ་ཡཿཀུ་རུ་ཧཱུྃ། ཧ་ཧ་ཧ་ཧ་ཧོ། བྷ་ག་བཱན། བཛྲ་ཧེ་རུ་ཀ མཱ་མེ་མུཉྩ་ཧེ་རུ་ཀོ་བྷ་བ། མ་ཧཱ་ས་མ་ཡ་ས་ཏྭ་ཨཱཿཧཱུྃ་ཕཊ། ཉེར་གཅིག བདག་ནི་མི་ཤེས་རྨོངས་པ་སྟེ། །དམ་ཚིག་ལས་ནི་འགལ་ཞིང་ཉམས། །བླ་མ་མགོན་པོས་སྐྱབས་མཛོད་ཅིག །གཙོ་བོ་རྡོ་རྗེ་འཛིན་པ་སྟེ། །ཐུགས་རྗེ་ཆེན་པོའི་བདག་ཉིད་ཅན། །འགྲོ་བའི་གཙོ་ལ་བདག་སྐྱབས་མཆི། །སྐུ་གསུང་ཐུགས་རྩ་བ་དང་ཡན་ལག་གི་དམ་ཚིག་ཉམས་པ་ཐམས་ཅད་མཐོལ་ལོ་བཤགས་སོ། །སྡིག་པ་དང་སྒྲིབ་པ་ཉེས་པ་དང་ལྟུང་བ་དྲི་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ། རྡོ་རྗེ་སེམས་དཔའ་ཡབ་ཡུམ་འོད་དུ་ཞུ་སྤྱི་བོ་ནས་རང་ལ་ཐིམ་པས་རང་གི་སྒོ་གསུམ་དང་རྡོ་རྗེ་སེམས་དཔའི་སྐུ་གསུང་ཐུགས་དབྱེར་མེད་དུ་གྱུར། གསུམ་པ་ནི། སྐྱབས་ཡུལ་སྔར་བཞིན་གསལ་བཏབ་ལ་མཎྜལ་ཅི་འགྲུབ་འབུལ། བཞི་པ་ནི། རང་གི་སྤྱི་བོར་རིན་པོ་ཆེའི་ཁྲི་དང་པད་ཉི་ལ་རྩ་བའི་བླ་མ་རྡོ་རྗེ་འཆང་སྔོན་པོ་རྡོ་རྗེ་དང་དྲིལ་བུ་ཐུགས་ཀར་བསྣོལ་ཞིང་རྡོ་རྗེའི་སྐྱིལ་ཀྲུང་གིས་བཞུགས་པ་དར་དང་རིན་པོ་ཆེས་བརྒྱན་པ་ལ་བརྒྱུད་པའི་བླ་མ་རྣམས་ཀྱིས་ཁྲོམ་ཚོགས་སུ་བསྐོར་བ་ལས་འོད་འཕྲོས་པས་སྐྱབས་གནས་ཐམས་ཅད་སྤྱན་དྲངས་བླ་མ་རྣམས་ལ་ཐིམ་པར་གྱུར། གྲུབ་གཉིས་ཆར་འབེབས་བླ་མ་རྣམས་ལ་གསོལ་བ་འདེབས་སོ་དངོས་གྲུབ་སྩལ་དུ་གསོལ། ལན་གསུམ། དེ་རྣམས་འོད་དུ་ཞུ་ནས་རང་ལ་ཐིམ་པས་སྤང་གཉེན་རོ་གཅིག་ཏུ་གྱུར། སྔོན་འགྲོའོ། །གཉིས་པ་དངོས་གཞི་ལ་བསྐྱེད་རྫོགས་གཉིས་ལས་དང་པོ་ནི། རང་གི་སྙིང་སྒོ་སྟོང་པ་ལྟ་བུ་གཞི་སྟོང་ཉིད་ལས་བྱང་ཆུབ་པའི་ནང་པཾ་པད་ཨ་ཟླའི་གདན་ནི་གདན་པད་ཟླ་ལས་བྱང་ཆུབ་པའི་སྟེང་ཧྲཱིཿདཀར་རིང་ཆ་ཚེག་དྲག་ཅན་ནི་གསུང་ཡིག་འབྲུ་ལས་བྱང་ཆུབ་པ་དེའི་འོད་ཀྱིས་སྡིག་སྒྲིབ་དང་ལུས་གདོས་བཅས་སྦྱངས་འོད་ཕུང་དུ་གྱུར་པ་ནི་གོང་བུ་ལས་བྱང་ཆུབ་པ། དེ་ལས་པད་དཀར་འདབ་བརྒྱད་གེ་སར་ཅན་ནི་ཐུགས་ཕྱག་མཚན་ལས་བྱང་ཆུབ་པ། དེ་ལས་རང་ཉིད་སྤྱན་རས་གཟིགས་དཀར་པོ་ཞལ་གཅིག་སྤྱན་གཉིས། ཕྱག་བཞིའི་དང་པོ་གཉིས་ཐལ་མོ། གཡས་འོག་མ་ཤེལ་ཕྲེང་། གཡོན་འོག་མ་པད་དཀར། རལ་པའི་ཐོར་ཅོག ཞབས་གཉིས་རྡོ་རྗེའི་སྐྱིལ་ཀྲུང་། དར་དཀར་སྟོད་གཡོགས། དར་སྣ་ཚོགས་ཀྱི་ཤམ་ཐབས་རིན་པོ་ཆེའི་རྒྱན་ཅན་སྣང་ལ་རང་བཞིན་མེད་པར་གསལ་བ་ནི་སྐུ་ཡོངས་རྫོགས་ལས་བྱང་ཆུབ་པའི་ཐུགས་ཀར་ཟླ་བ་གནས་པའི་ཧྲཱིཿའདི་འོད་ཀྱིས་སྣོད་གཞལ་ཡས་ཁང་དང་། བཅུད་སྤྱན་རས་གཟིགས་སུ་གྱུར། ཡང་འོད་འཕྲོས་པས་ཡི་དམ་རྒྱུད་སྡེ་བཞིའི་ལྷ་ཚོགས་ཐམས་ཅད་སྤྱན་དྲངས་ནས་ཐིམ། ཡང་འོད་འཕྲོས་པས་འོག་མིན་ནས་རྩ་བའི་བླ་མ་བྱོན་ནས་དབང་བསྐུར། སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་སྤྱི་བོར་པདྨ་དར་གདན་ལ་འོད་དཔག་མེད་ཀྱི་རྣམ་པས་དབུར་བརྒྱན། དེ་ལ་མདོ་རྒྱུད་མན་ངག་རིགས་ཀྱི་བླ་བརྒྱུད་ཐམས་ཅད་ཐིམ། རེས་འགའ་གང་མོས་པའི་བླ་མ་དེ་འོད་དཔག་མེད་ཀྱི་རྣམ་པ་ཅན་ལ་བླ་མ་ཐམས་ཅད་ཐིམ། རང་གི་སྙིང་གར་པད་ཟླ་ལ་ཧྲཱིཿདཀར་པོར། ཨོཾ་མ་ཎི་པདྨེ་ཧཱུྃ་ཞེས་བརྗོད་པས་སྔགས་ཕྲེང་དེས་བསྐོར། ཨོཾ་མ་ཎི་པདྨེ་ཧཱུྃ་དེ་གསལ་བར་གྱུར། ཨོཾ་མ་ཎི་པདྨེ་ཧཱུྃ་སྒྲ་གྲག་སྟོང་ལ་སེམས་གཏད། རང་ཡི་དམ་ཀུན་འདུས། སྤྱི་བོའི་བླ་མ་ཀུན་འདུས། སེམས་ཅན་ཐམས་ཅད་སྤྱན་རས་གཟིགས་སུ་གསལ་བས་སྔགས་གསུང་བར་གྱུར། ཞེས་དམིགས་པ་དེ་དང་མ་བྲལ་བར་སྔགས་བཟླའོ། །བརྟན་པ་ཐོབ་ནས་ཀྲོང་བསྐྱེད་བྱེད་པ་སྟེ་སྣོད་བཅུད་དག་པ་སྣང་བ་སྐུའི་ཁྱེར་སོ་ལོངས་སྐུ་ལམ་བྱེད། གྲག་པ་སྔགས་སུ་ཤར་བ་གྲག་སྟོང་གསུང་གི་ཁྱེར་སོ་སྤྲུལ་སྐུ་ལམ་བྱེད། དྲན་རྟོག་ཡེ་ཤེས་སུ་ཤར་བ་རིག་སྟོང་ཐུགས་ཀྱི་ཁྱེར་སོ། ཆོས་སྐུ་ལམ་བྱེད་དེ་དེ་གསུམ་དང་མ་བྲལ་བར་བྱའོ། །གཉིས་པ་རྫོགས་རིམ་ནི། ལུས་མ་བཅོས་པ་རྣམ་སྣང་ཆོས་བདུན་ལྡན། ངག་མ་བཅོས་པ་རླུང་རོ་དགུ་ཕྲུགས་སུ་འབུད་པ། སེམས་མ་བཅོས་པ་དུས་གསུམ་གྱི་རྣམ་རྟོག་ལ་འདས་པའི་རྗེས་མི་དཔྱོད། མ་འོངས་པའི་སྔོན་མི་བསུ། ད་ལྟའི་ཤེས་པ་རང་སོ་གསལ་ལེ་སིང་ངེ་ཡེ་རེ་རྗེན་ནེར་བཞག་པ་སོགས་ཁྲིད་གཞུང་བཞིན་གེགས་སེལ་བོགས་འདོན་ཅན་དུ་བསྒོམས་པས་ལམ་རྟགས་རྣམས་འབྱུང་ངོ་། །གསུམ་པ་ནི། ཐུན་ཞབས་སུ། དགེ་བ་འདི་ཡིས་མྱུར་དུ་བདག །སྤྱན་རས་གཟིགས་དབང་འགྲུབ་གྱུར་ནས། །སོགས་བསྔོ་སྨོན་བཀྲ་ཤིས་ཀྱི་ཚིག་བརྗོད། ཐུན་མཚམས་ཀྱི་རྣལ་འབྱོར་དྲུག་ལས། དང་པོ་ཟས་ཀྱི་རྣལ་འབྱོར་ནི། བཟའ་བཏུང་བཟང་ངན་གང་བྱེད་ཀྱི་ཚེ་ཡི་དམ་ཀུན་འདུས་བླ་མ་ཀུན་འདུས་དྲན་པས་ཨོཾ་ཨཱཿཧཱུྃ་ཞེས་བྱིན་གྱིས་བརླབས་ནས། མཆོད་པའི་བསམ་པས་ལོངས་སྤྱད། གཉིས་པ་གོས་བཟང་ངན་གང་གྱོན་ཡང་ཨོཾ་ཨཱཿཧཱུྃ་གིས་བྱིན་གྱིས་བརླབས་ནས་གྱོན་པས་མཆོད། གསུམ་པ་ཉལ་བ་ཨོཾ་ཨཱཿཧཱུྃ་གིས་གཞལ་ཡས་ཁང་དུ་བྱིན་གྱིས་བརླབས། བཞི་པ་གཉིད་འོད་གསལ་ནི་སྙིང་པད་ཟླ་ལ་སྤྱན་རས་གཟིགས་ཐེབ་རྡོག་ཙམ་པ་བསམ་པའི་ཐུགས་ཀའི་ཧྲཱིཿའི་འོད་ཀྱིས་སྤྱི་བོའི་བླ་མ་སྙིང་དབུས་སུ་སྤྱན་དྲངས། དེའི་སྤྱི་བོར་བཞུགས་པ་ལ་སེམས་གཏད་ནས་ལོག ལྔ་པ་དང་དྲུག་པ་ནི་ཁྲིད་ཡིག་བཞིན་ཏེ། དེ་ལྟར་བྱས་པས་རང་གཞན་གྱིས་དོན་མྱུར་དུ་འགྲུབ་པར་འགྱུར་ཞིང་། བསྙེན་པ་སྦྱིན་སྲེག་གི་ཡི་གེ་ཁོ་བོས་ལོགས་སུ་བྱས་པ་ལྟར་ཉམས་སུ་ལེན་པར་སྤྲོ་ན་དེ་བཞིན་བྱའོ།། །།ཞེས་ས་སྐྱ་པ་ཀུན་བློས་ངག་དབང་སྟོབས་ལྡན་གྱི་རེ་སྐོང་དུ་བྲིས།། །།